วิธีปฏิบัติตัวให้ปลอดภัย เมื่อต้องเดินทางด้วยเรือ หลังพบอุบัติทางน้ำเพิ่ม
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า ปัจจุบันการเดินทาง หรือท่องเที่ยวทางน้ำได้รับความนิยมเพิ่มขึ้นและเกิดอุบัติทางน้ำมากขึ้น จากข้อมูลอุบัติเหตุขนส่งทางน้ำของกรมเจ้าท่า ช่วง 5 ปีที่ผ่านมา ระหว่างปี 2558-2562 พบอุบัติเหตุทางน้ำ 129 ครั้ง เรือที่เกิดอุบัติเหตุ 178 ลำ มีผู้เสียชีวิต 124 ราย บาดเจ็บ 303 ราย เฉลี่ยจะเกิดอุบัติเหตุทางน้ำ เดือนละ 2 ครั้ง สาเหตุส่วนใหญ่เกิดจากความประมาท พฤติกรรมเสี่ยงที่ไม่ถูกต้อง เช่น การบรรทุกน้ำหนักเกิน การไม่สวมเสื้อชูชีพขณะโดยสารเรือ การดื่มเครื่องดื่มแอลกอฮอล์ เป็นต้น ดังนั้นเพื่อให้การโดยสารเรือมีความปลอดภัย กรมควบคุมโรค ขอแนะนำให้ประชาชนเตรียมพร้อมก่อนเดินทางคือ ตรวจสอบพยากรณ์อากาศ  ใส่เสื้อผ้าและรองเท้าที่มีน้ำหนักเบา ถอดออกได้ง่ายและฝึกทักษะการลอยตัวในน้ำ ไม่ยืนรอบนโป๊ะเรือ  รอเรือจอดให้สนิทแล้วค่อยขึ้น-ลง  เลือกโดยสารเรือที่ไม่มีผู้โดยสารหนาแน่น บรรทุกน้ำหนักไม่เกินกำหนด ทั้งนี้ ขณะเดินทาง ให้สวมเสื้อชูชีพตลอดเวลาแม้จะว่ายน้ำเป็น อย่ายืนกระจุกที่จุดใดจุดหนึ่งในเรือ ไม่ยืนท้ายเรือ กราบเรือ หรือนั่งบนหลังคาเรือและหลีกเลี่ยงการดื่มแอลกอฮอล์ กรณีเจอเหตุเรือล่มให้ตั้งสติ ว่ายน้ำออกห่างจากตัวเรือให้เร็วที่สุด คว้าสิ่งที่ลอยน้ำได้มาพยุงตัว พยายามลอยตัวเพื่อรอการช่วยเหลือ หลีกเลี่ยงการเข้าใกล้เศษขยะ พืชน้ำ เพราะอาจเข้ามาพันตัวได้ ปลดสิ่งของที่ถ่วงน้ำหนักออก เช่น รองเท้า เข็มขัด เสื้อผ้า เครื่องประดับ ขอความช่วยเหลือ ด้วยการตะโกนหรือเป่านกหวีดที่ติดมากับเสื้อชูชีพ หรือโบกมือขึ้น-ลงเหนือศีรษะ ผู้ให้การช่วยเหลือให้ช่วยโดยโยนสิ่งของที่สามารถเกาะเพื่อพยุงตัวได้ ลงไปให้คนตกน้ำ เช่น เสื้อชูชีพ ห่วงชูชีพ ถังแกลลอนและโทรขอความช่วยเหลือ สายด่วนอุบัติเหตุทางน้ำ 1196 สายด่วนกรมเจ้าท่า 1199 สายด่วนหน่วยแพทย์ฉุกเฉิน 1669